Dragi studenti, ovdje su upute za uređivanje, spremanje i slanje Nacrta završnog rada:

1. Preuzmite ovaj obrazac
2. Upute na kraju obrišite, kao i ovu stranicu s uputama
3. Nigdje u obrascu nemojte mijenjati zadani izgled slova (veličina, oblik i drugo), zadane margine, naslove poglavlja i ostalo
4. Tablicu Mišljenje Povjerenstva nemojte obrisati
5. Dokument spremite u formatu word i pravilno ga nazovite ovako:

Prezime studenta\_Nacrt\_ZR-PZDR.docx.

1. Ako šaljete nacrt na ponovljeni pregled, nazovite ga ovako: Prezime studenta\_Nacrt\_ponovljeno\_ZR-PZDR.docx.
2. Dokument pošaljite na adresu Povjerenstva za završne i diplomske radove na e-adresu: PovjerenstvoZDR.zavrsni@fzsri.uniri.hr isključivo s Vaše uniri e-adrese s naslovom Nacrt završnog rada. U poruci se predstavite navodeći Vaše ime, prezime i studij koji pohađate te napišite šaljete li nacrt na prvi ili ponovljeni pregled. Poruke poslane s drugačijih e-adresa ili bez teksta u naslovu ili tijelu poruke Povjerenstvo neće pregledavati.

**Obavijest studentima i mentorima:**

Nacrt diplomskog rada (pregledan od strane mentora) student treba predati Povjerenstvu za završne i diplomske radove. Student može nacrt predati povjerenstvu bilo kada tijekom akademske godine. Pritom student treba voditi računa o tome da će odgovor Povjerenstva dobiti unutar 30 dana te da postoji mogućnost da će nacrt trebati doraditi sukladno mišljenju Povjerenstva što podrazumijeva ponovno predavanje nacrta. Stoga je preporuka predati nacrt na prvi pregled u zimskom semestru.

SVEUČILIŠTE U RIJECI

FAKULTET ZDRAVSTVENIH STUDIJA

PREDDIPLOMSKI STRUČNI STUDIJ

NAZIV STUDIJA

Ime i prezime studenta/ice

NASLOV RADA NA HRVATSKOM JEZIKU: rad s istraživanjem

NASLOV RADA NA ENGLESKOM JEZIKU: research

Nacrt završnog rada

Mentor:

uniri e-adresa mentora:

Komentor:

uniri e-adresa mentora:

Okvirni datum planirane obrane završnog rada:

Prvi pregled / ponovljeni pregled nacrta (podcrtati)

Rijeka, datum

**SADRŽAJ**

1. **UVOD** ………….....................................................................str.
2. **CILJEVI I HIPOTEZE** ……………………………….........str.
3. **ISPITANICI (MATERIJALI) I METODE** ……………….str.
	1. *Ispitanici/materijali* ………………………….……….str.
	2. *Postupak i instrumentarij*……………………………..str.
	3. *Statistička obrada podataka* ………………………….str.
	4. *Etički aspekti istraživanja* ……………………………str.

**LITERATURA**

**PRIVITCI**

* Privitak A: Popis ilustracija (npr.)
* Privitak B: Upitnik (npr.)
* Privitak C:
1. **UVOD**

Uvod podijeliti u barem dva odlomka.

Prvi odlomak: na temelju znanstvene i stručne literature napisati kratak uvod kojim se objašnjavaju najvažniji pojmovi i sadržaji nužni za razumijevanje istraživačkog rada. Navesti podatke temeljem kojih su definirane hipoteze (hipoteze moraju biti potkrijepljene podacima u Uvodu).

Posljednji odlomak: ukratko objasniti koja je tema istraživanja (sukladno ciljevima istraživanja) i kako ono doprinosi znanosti i struci.

Vancouverskim stilom citiranja literature pravilno citirati izvore na temelju kojih je napisan Uvod.

Nakon Uvoda: napisati ključne riječi na hrvatskom i engleskom jeziku, abecednim redom (u prvom retku na hrvatskom jeziku, a u drugom na engleskom jeziku). Izdvojiti tri do pet ključnih riječi i voditi računa o tome da budu obrazložene u Uvodu, da se spominju u ciljevima i hipotezama te da se one najvažnije spominju i u naslovu.

Preporučena duljina uvoda je jedna stranica.

1. **CILJEVI I HIPOTEZE**

Definirati ciljeve istraživanja. Ukoliko je primjenjivo, definirati ih kao glavne i specifične ciljeve. Ciljevi istraživanja trebaju biti formulirani jednostavno, nedvosmisleno i ujednačeno. Očekivani broj ciljeva: od jedan do pet (ovisno o odabranoj temi, iznimno može i više, ali ne preporuča se).

 Definirati hipoteze. Hipoteze definiramo na temelju prethodnih saznanja koje imamo o problemu koji istražujemo. Budući da su hipoteze (pretpostavke) mogući ili pretpostavljeni odgovor na istraživačko pitanje treba za svaki cilj istraživanja vezati po jednu hipotezu. Redoslijed hipoteza treba slijediti redoslijed ciljeva istraživanja. Hipotezu treba postaviti tako da bude precizna, znanstveno utemeljena i provjerljiva te je pravilno formulirati kao izjavnu rečenicu.

 *Primjer jednostavnog definiranja ciljeva i hipoteza:*

 *C1: usporediti broj bodova na testu znanja između studenata i studentica.*

*C2: ispitati povezanost broja bodova na testu znanja s duljinom vremena učenja za test.*

*H1: nema značajne razlike u broju bodova na testu znanja između studenata i studentica.*

*H2: postoji pozitivna povezanost između broja bodova na testu znanja i duljine vremena učenja za test.*

1. **ISPITANICI (MATERIJALI) I METODE**

*3.1. Ispitanici/materijali*

Ispitanici (opisati ako se istraživanje provodi s ljudima)

Definirati planirani uzorak ispitanika u istraživanju i osnovne karakteristike ciljne populacije (pojmovne odrednice – broj ispitanika, spol, dob, dijagnoza i druga relevantna obilježja; prostorne i vremenske odrednice – kada i gdje će biti provedeno istraživanje). Navesti i kratko pojasniti kriterije uključenja i isključenja ispitanika. Ako je planirana kontrolna skupina ispitanika, opisati ju na isti način. Kratko objasniti planiranu metodu uzorkovanja (npr. jednostavni slučajni uzorak, sustavni slučajni uzorak, prigodni uzorak i drugo).

Materijali (opisati ako se istraživanje provodi na životinjama, mikroorganizmima i sl.)

Za životinje navesti spol, dob, vrstu, soj, fiziološko stanje i druga relevantna obilježja. Za mikroorganizme navesti vrstu, soj, serotip i druga relevantna obilježja.

*3.2. Postupak i instrumentarij*

 Opisati kako će se prikupljati podatci i navesti planirane mjerne instrumente (npr. ,,upitnik“, ,,štoperica“, „specijalistički nalaz“ i sl.). Za sve mjerne instrumente ili postupke navesti jesu li standardizirani, je li pribavljena licenca/dozvola za njihovo korištenje, je li instrument izrađen za potrebe ovog istraživanja i sl. Pravilno citirati izvore koji govore o instrumentima ili čiji su dio. Ako se radi o poznatom i uobičajenom testu, upitniku ili drugom postupku koji se koristi u struci, nije ga potrebno detaljno opisivati, već je dovoljno navesti osnovne informacije (puni naziv uz skraćenicu i kratko objašnjenje što se točno postupkom mjeri, tj. za mjerenje koje od varijabli će se on koristiti). Ako se radi o novom ili manje poznatom postupku, opisati onoliko koliko je potrebno čitatelju da može razumjeti nacrt. Važno je za svaki mjerni instrument objasniti za mjerenje koje varijable će biti korišten. Nije potrebno detaljno objašnjavati kako se mjere varijable gdje je to jasno, npr. spol ili gdje su mjerni instrumenti općepoznati, npr. vremenski period, tjelesna masa i sl., već je potrebno detaljnije objasniti kako se mjere npr. varijable kvaliteta života, zadovoljstvo pacijenta, neke specifične mjere u struci, varijable za koje će u istraživanju biti osmišljen način mjerenja i sl.

 Opisati kako i gdje će se doći do ispitanika (kako ih pronaći, kako uključiti u istraživanje i sl.). Opisati kako će izgledati prikupljanje podataka (npr. gdje će se odvijati, koliko će ukupno trajati, hoće li primjena biti grupna ili individualna i u tom slučaju koliko vremena će trebati po ispitaniku, tko će raditi mjerenja/prikupljanje podataka, kakvu će uputu dobiti ispitanici i sl.). Ako je planirana intervencija, jasno je opisati i naglasiti razliku između uvjeta eksperimentalne i kontrolne skupine**.**

 Opisati kako će biti osigurana kvaliteta prikupljanja podataka (načini kontrole relevantnih čimbenika tijekom mjerenja, izvora pristranosti i ograničenja istraživanja; načini standardizacije postupaka i instrumenata, izjednačavanja uvjeta istraživanja za sve skupine i sl.). Ako se odnosi na Vaše istraživanje, opisati očekivane probleme koji bi se mogli javiti tijekom provedbe istraživanja i kako ih se planira riješiti u ovom istraživanju. Ako ih nije moguće riješiti, opisati koja ograničenja istraživanja zbog toga nastaju.

*3.3. Statistička obrada podataka*

Operacionalizirati varijable u istraživanju. Dosljedno prema postavljenim ciljevima i hipotezama, navesti sve one varijable koje će biti mjerene u istraživanju i ne navoditi one koje neće biti mjerene. Definirati za svaku varijablu na kojoj su ljestvici izraženi podaci (nominalnoj, ordinalnoj, intervalnoj ili omjernoj). Opisati planirane metode deskriptivne statistike ovisno o mjernim ljestvicama (središnje vrijednosti, mjere varijabiliteta i drugo). Ako je planirano eksperimentalno istraživanje ili usporedba dviju ili više skupina ispitanika, odrediti nezavisne (NV) i zavisne varijable (ZV). Ako je planirano opisati neku pojavu ili računati korelaciju, definirati glavne varijable.

Navesti i kratko objasniti izbor statističkih testova planiranih za testiranje svake od hipoteza i razinu statističke značajnosti.

Navesti ime statističkog programa koji će se koristiti pri obradi podataka.

*Primjer jednostavno napisanog poglavlja 3.3. na temelju ranije navedenih ciljeva i hipoteza:*

*3.3. Statistička obrada podataka*

*Varijabla broj bodova na testu znanja javlja se u obje hipoteze, izražena je na omjernoj ljestvici, a bit će opisana aritmetičkom sredinom i standardnom devijacijom. Varijabla spol izražena je na nominalnoj ljestvici, a bit će opisana apsolutnim frekvencijama i postotcima. Varijabla duljina vremena učenja za test izražena je na omjernoj ljestvici kao broj sati provedenih učeći, a bit će opisana aritmetičkom sredinom i standardnom devijacijom. Očekuje se normalna raspodjela rezultata omjernih varijabli. Za testiranje prve hipoteze planiran je t-test za nezavisne uzorke, a za testiranje druge hipoteze izračun Pearsonovog koeficijenta korelacije, oba na razini značajnosti p<0,05. Za statističku obradu podataka koristit će se program Statistica 14.0.0.15 (TIBCO Software Inc.).*

*3.4. Etički aspekti istraživanja*

 Ukratko objasniti kako će biti osigurana etičnost provedbe istraživanja u fazi pristupanja ispitanicima, fazi prikupljanja podatka i fazi interpretacije rezultata (npr. potpisivanje informiranog pristanka, traženje suglasnosti i dozvola ustanova, postojanje sukoba interesa i sl.). Navesti na koji način osiguravate anonimnost/povjerljivost, koji su rizici i koristi te tko će imati pristup podacima odnosno kome će se prezentirati rezultati istraživanja i što će biti s podacima po završetku istraživanja. Navesti radi li se o istraživanju niskog rizika ili o istraživanju visokog rizika za koji je potrebno tražiti suglasnost Etičkog povjerenstva za biomedicinska istraživanja Fakulteta.

 **U ovom dijelu ne treba prilagati obrazac informiranog pristanka jer je on dio prijave nacrta istraživanja Etičkom povjerenstvu za biomedicinska istraživanja Fakulteta zdravstvenih studija Sveučilišta u Rijeci.**

**LITERATURA**

Sastaviti bibliografiju koristeći isključivo Vancouverski stil citiranja. Vidite [Pravila citiranja literature](https://www.fzsri.uniri.hr/files/DOKUMENTI-I-OBRASCI/zavrsni_diplomski/Pravila%20citiranja%20literature.pdf).

Broj referenci mora odgovarati broju izvora koje citirate u nacrtu i moraju biti navedene istim redoslijedom kao u tekstu.

**PRIVITCI**

Privitci nisu obavezan dio ovog nacrta. Priložiti samo privitke relevantne za razumijevanje nacrta. Preporuča se priložiti autorski upitnik, protokol za prikupljanje podataka iz dokumentacije i sl. (sve što će pridonijeti razumijevanju nacrta istraživanja).

 Ako se ne prilažu privitci, u Sadržaju ih ne treba navoditi.

Mišljenje Povjerenstva za završne i diplomske radove o nacrtu istraživanja (popunjava Povjerenstvo):

|  |  |
| --- | --- |
|  | **Napomene** |
| **Naslov rada** |  |
| **Uvod** |  |
| **Ciljevi** |  |
| **Hipoteze** |  |
| **Ispitanici** |  |
| **Postupak i instrumentarij** |  |
| **Statistička obrada podataka** |  |
| **Etički aspekti istraživanja** |  |
| **Literatura** |  |
| **Druge napomene:** |  |
| **Zaključak** | Povjerenstvo odobrava/ne odobrava nacrt završnog rada. |

Datum:

Povjerenstvo za završne i diplomske radove